1 Ja kolmandal päeval olid pulmad Galilea Kaanas ja Jeesuse ema oli seal.  2 Ka Jeesus ja ta jüngrid olid kutsutud pulma.  3 Aga kui veinist tuli puudus, ütles Jeesuse ema talle: «Neil ei ole enam veini.»  4 Jeesus ütles talle: «Mis on sul minuga asja, naine? Minu tund ei ole veel tulnud.»  5 Ta ema ütles teenritele: «Mida iganes tema teile ütleb, seda tehke!»  6 Seal oli aga kuus kivianumat juutide puhastuskombe pärast, igaühte võis mahtuda vähemalt sada liitrit.  7 Jeesus ütles neile: «Täitke anumad veega!» Ja nad täitsid need ääretasa.  8 Ja ta ütles neile: «Ammutage nüüd ja viige pulmavanemale!» Ja nemad viisid.  9 Aga kui pulmavanem maitses vett, mis oli muutunud veiniks, ega teadnud, kust see on - teenrid aga, kes olid vee ammutanud, teadsid seda -, siis pulmavanem kutsus peigmehe  10 ja ütles talle: «Igaüks paneb esmalt lauale hea veini, ja kui juba küllalt on joodud, lahjema; sina aga oled hoidnud hea veini praeguseni alles.»  11 See tegu Galilea Kaanas oli esimene tunnustäht, millega Jeesus avaldas oma kirkust,  nõnda et ta jüngrid jäid temasse uskuma.  SEE ON ISSANDA SÕNA!